Saadeddine Othmani

Saadeddine Othmani (araabia keeles سعد الدين العثماني‎; sündinud 16. jaanuaril 1956) on Maroko poliitik, alates 17. märtsist 2017 kuni 7. oktoobrini 2021 Maroko peaminister. Ta oli aastatel 2012–2013 Maroko välisminister.

Elu ja karjäär
Othmani sündis 1956. aastal Susi piirkonnas Agadiri lähedal Inezgane linnas. Ta on Casablanca Hassan II ülikoolist saanud kaks doktorikraadi, 1986. aastal meditsiinis ja 1994. aastal psühhiaatrias. Ta on magistri- ja DEA-kraadi saanud islami uuringutes aastatel 1983, 1987 ja 1999.

Ta on kirjutanud raamatuid psühholoogia ja islami õiguse teemadel, olnud mitme ajakirja ja muu väljaande peatoimetaja. 2004. aastal, kui Abdelkrim al-Khatib poliitikast lahkus, sai Othmanist Õigluse ja Arengu Partei (ÕAP) juht. Ta esindab parlamendis oma sünnilinna Inezganet.

Saadeddine Othmani oli 2012–2013 Õigluse ja Arengu Partei valitsuses Maroko välisminister. Pärast teda oli välisminister Salaheddine Mezouar, Othmanist sai ÕAP parlamendifraktsiooni juht."Morocco's King Mohammed VI names new prime minister", Africanews, 17 March 2017.

17. märtsil 2017 nimetas kuningas Mohammed VI Othmani peaministriks.

25. märtsil 2017 teatas värske peaminister, et tema valitsusse kuuluvad lisaks ÕAP-le ka Sõltumatute Rahvuskogu, Rahvaliikumine, Konstitutsiooniline Liit, Arengu ja Sotsialismi Partei ning Rahvajõudude Sotsialistlik Liit."Saad Eddine Othmani Announces end of Deadlock, Formation of Government", Morocco World News, 25 March 2017.

Valitsuse koosseis kinnitati 5. aprillil 2017."Maroc : le roi nomme un gouvernement de technocrates qui marginalise les islamistes", Le Monde, 5 April 2017 (prantsuse keeles).

Saadeddine Othmanit tuntakse frankofiilina.

Viited

Kategooria:Maroko poliitikud
Kategooria:Sündinud 1956